"ባህልኹም፣ ቋንቋኹምን ትውፊትኹምን እተኽብሩ ይግበርኩም"፤ "ኣሜን!" ዶ ኢልኩም። ነዚ ዝበልኩ ብዘይ ምኽንያት ኣይኮነን፤ ብዛዕባ እንታይነት ምረቓ ገለ ቁም ነገር ከሕልፍ ስለ ዝደለኹ እየ። ምረቓ ሓደ ዓይነት ስነ-ቃል እንትኸውን ምስ ባህልን እምነትን ሕብረተሰብ ተኣሳሲሩ ዝግለፅ እዩ። ምረቓ ሰባት ኣብ ውልቃውን ማሕበራውን ህይወቶም ሰናይ ተግባራት ክፍፅሙ ንዝገጠምዎም ሰባት ስሰናዩ ከጓንፎም ብምምናይ መፃኢ ዕድሎም ብሩህ ክኸውን ዘተስፍውሉ እዩ።
ምረቓ ናይ ባዕሉ ከይዲ ኣቀራርባ ኣለዎ። ብውሑድ ክልተ ሰባት ዝሳተፍሉ ኮይኑ ገሊኦም መረቕቲ ገሊኦም ድማ ተቐበልቲ ምረቓ ኮይኖም ይዋስኡ። መብዛሕትኡ ግዘ መረቕቲ ኮይኖም ዝዋስኡ ብዕድመ ዝደፍኡ ወይ ዓበይቲ ወለዲ እዮም። ኣብዚ ከይዲ መረቕቲ ሰናይ ትምኒት እንትገልፁ ተመረቕቲ ድማ ይግብረለይ ዝዓይነቱ "ኣሜን" እናበሉ ይቕበሉ። እምበኣርከስ ሓደ እዋን ሓንቲ ወላዲት ብዝገበርኩለን ሓገዝ ጉልበት ዘቕረባለይ ምረቓ ከምዚ ዝስዕብ ከቕርበልኩም። "ኣሜን" ብምባል ድማ ዓጅቡናቲ።
ü ዓብዪ እንጀራ ይሃብኪ
ü ዓባይ ሰብ ኩኒ
ü ሓሳብ ልቦናኺ ይስመረልኪ
ü መሕደሪት ሽሕ ኩኒ
ü ወፂእኺ ኣይትተዓንቀፊ
ü ካብ ክፉእ ጐረቤት፣ ካብ
ዕሾክ ምድር ቤት ይሰውርኪ
ü ፅላል ዓዲ ኩኒ
ü ውለዲ ዘምዲ
ü ዕድመን ጥዕናን ይሃብኪ
ü ካብ ኩፉእ ይሰውርኪ
ü ኣብ መርዓኺ የላህየኒ
ü ሓገዝትኺ ውለዲ
ü ለምለም ርገፂ
ü ዝተባረኸ ሓዳር ይሃብኪ
ü ወሊድኺ ሰዓሚ
ü ብርሃን ይኹን ናብራኺ
ü ሹሻይ ተዓደሊ
ü ሰፊሕ ኣእምሮ ይሃብኪ
ü ዓይንኺ ፅቡቕ ይርኣያ
ü ኣእዛንኺ ፅቡቕ ይስማዓ
ü ልብኺ ኣይደንግፅ
ü ሕማቕ ንብዓት ኣየንብዕኺ
ü ኣሜን! ዝበልክዮ ኩሉ
ይስመረልኪ።
ሄለን ካብ ዓብዪ ዓዲ